SNNP วิ่ง 2% โบรกคงกำไรปีนี้ 501 ลบ. เชียร์ซื้อเป้า 20 บ. จับตาผลงาน Q2 นิวไฮ
SNNP วิ่ง 2% โบรกชี้ผลงานเริ่มเข้าสู่วัฏจักรการเติบโตรอบใหม่ คงกำไรปีนี้ 501 ลบ. แนะนำ "ซื้อ" เป้า 20 บ. ฟาก "วิโรจน์ วชิรเดชกุล" ส่งซิกผลงานไตรมาส 2 นิวไฮ เดินหน้าปรับโฉมสินค้าแบรนด์หลักหวังสร้างกระแสกลุ่มผู้บริโภคครั้งใหญ่
SNNP วิ่ง 2% โบรกชี้ผลงานเริ่มเข้าสู่วัฏจักรการเติบโตรอบใหม่ คงกำไรปีนี้ 501 ลบ. แนะนำ "ซื้อ" เป้า 20 บ. ฟาก "วิโรจน์ วชิรเดชกุล" ส่งซิกผลงานไตรมาส 2 นิวไฮ เดินหน้าปรับโฉมสินค้าแบรนด์หลักหวังสร้างกระแสกลุ่มผู้บริโภคครั้งใหญ่
9 พ.ค. 2565

ผู้สื่อข่าวรายงานว่าวันนี้ (9 เม.ย. 2565) ราคาหุ้น บริษัท ศรีนานาพร มาร์เก็ตติ้ง จำกัด (มหาชน) หรือ SNNP ปิดตลาด อยู่ที่ระดับ 16.20 บาท เพิ่มขึ้น 0.30 บาท หรือ 1.89% โดยทำจุดสูงสุดที่ 16.90 บาท และทำจุดต่ำสุดที่ 15.40 บาท ด้วยมูลค่าการซื้อขาย 299.29 ล้านบาท

บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ (9 พ.ค. 2565) ว่า ฝ่ายวิจัยคงประมาณกำไรปกติปี 2565 ที่ 501 ล้านบาท ซึ่งเพิ่มขึ้น 63% เมื่อเทียบกับงวดเดียวกันของปีก่อนโดยเกิดจาก 1) รายได้รวมขยายตัว เพิ่มขึ้น 14% เทียบกับงวดเดียวกันของปีก่อน จากรายได้ทั้งในและต่างประเทศขยายตัวใน ทุก products 2) GPM ขยายตัวจาก utilization rate ที่ฟื้นตัว และสินค้าใหม่ที่มี GPM สูงเพิ่มขึ้น 3) รับรู้ interest expenses ที่ลดลงเต็มปี และ 4) SIRIPRO จะ breakeven ตั้งแต่ไตรมาส 3/2565 เป็นต้นไป
ทั้งนี้คงราคาเป้าหมายที่ 20.00 บาท อิง PE ปี 2565 ที่ 38 เท่า โดยมองว่าผลประกอบการเดินหน้าเข้าสู่วัฎจักรการเติบโตรอบใหม่ หนุนโดยการเติบโตของธุรกิจเดิม และธุรกิจใหม่ ทั้งนี้ เรายังไม่ได้รวมรายได้จาก สินค้ากัญชง-กัญชาและสินค้านวัตกรรมในประมาณการ
ด้านนายวิโรจน์ วชิรเดชกุล รองกรรมการผู้จัดการอาวุโส สายงานธุรกิจในประเทศ SNNP เปิดเผยว่า ผลการดำเนินงานของบริษัทฯในไตรมาส 1/2565 มีรายได้รวม 1,133 ล้านบาท เพิ่มขึ้น 111 ล้านบาท หรือ 10.9% เทียบงวดเดียวกันของปีก่อนที่ปรับปรุงแล้วมีรายได้รวม 1,022 ล้านบาท โดยมีกำไรสุทธิ 105 ล้านบาท และมีกำไรสุทธิจากธุรกิจหลัก 113 ล้านบาท เพิ่มขึ้น 53 ล้านบาท หรือ 89.3% เทียบงวดเดียวกันของปีก่อนมีกำไรสุทธิจากธุรกิจหลัก ซึ่งไม่รวมกำไรพิเศษ 60 ล้านบาท โดยได้รับปัจจัยหนุนจากยอดขายที่เติบโตอย่างต่อเนื่อง หลังบริษัทฯส่งสินค้าใหม่บุกตลาด และควบคุมต้นทุนได้อย่างมีประสิทธิภาพ
“รายได้และกำไรในไตรมาส 1/2565 เติบโต โดยได้รับปัจจัยหนุนจากยอดขายในประเทศที่โตต่อเนื่องติดต่อกันจากช่วงปลายปีไตรมาส4 โดยฟื้นตัวมากๆ ในช่องทางของโมเดิร์นเทรด และสินค้าใหม่ที่ออกมา ได้แก่ เจเล่ชิววี่ น้ำกัญชาสกัดเมจิกฟาร์ม ขนมรูปน่องไก่โลตัส ผสมใบกัญชา และขนมรูปน่องไก่โลตัส ผสมเมล็ดกัญชง รวมถึงโลตัสหนังไก่ถอด ช่วยให้ยอดขายในประเทศเติบโต ทำให้ตลาดขนมคบเคี้ยวมีความคึกคัก ได้การตอบรับเป็นอย่างดีจากกลุ่มผู้บริโภค 
โดยถึงแม้ว่าบริษัทจะเผชิญสถานการณ์ราคาวัตถุดิบที่เพิ่มสูงขึ้นตั้งแต่ช่วงครึ่งปีหลังของปี 2564 แต่อัตรากำไรขั้นต้นในQ1/2565 ก็ปรับตัวดีขึ้นที่ 27.4% จากปีก่อนหน้า 26.3% จากการควบคุมประสิทธิภาพในการผลิตที่ดี และการเน้นในการออกสินค้าใหม่ที่ให้คุณค่าแก่ผู้บริโภคที่สูงขึ้น และมีอัตรากำไรที่ดีขึ้นเช่นกัน ส่วนตลาดต่างประเทศก็ฟื้นตัวดีทุกประเทศ โดยยอดขายในต่างประเทศเติบโต 26.6% เมื่อเทียบกับช่วงเวลาเดียวกันของปีก่อน ส่งผลให้ในภาพรวมของยอดขายของบริษัทฯเติบโต 10.9% เมื่อเทียบกับยอดขายที่ปรับปรุงแล้วในปีก่อนหน้า” นายวิโรจน์ กล่าว
สำหรับแผนการดำเนินงานในปี 2565 บริษัทฯตั้งเป้าหมายรายได้แตะที่ระดับ 5,000 ล้านบาท และลุ้นผลงานเติบโตต่อเนื่อง ซึ่งโดยปกติในช่วงไตรมาสที่ 2 และช่วงปลายปีเป็นช่วงไฮซีซันในการขายสินค้าของบริษัทฯ ซึ่งน่าจะเติบโตได้ดีทำให้มั่นใจว่าแนวโน้มผลการดำเนินงานในไตรมาส 2 ของปีนี้มีโอกาสที่ผลดำเนินงานจะทำสถิติสูงสุดใหม่ โดยเฉพาะช่องทาง โมเดิร์นเทรด ที่ซบเซามานานในช่วง COVID-19 ประกอบกับบริษัทฯมีแผนปรับโฉมสินค้าแบรนด์หลักของบริษัทฯ เพื่อเป็นการสร้างกระแสให้กับกลุ่มผู้บริโภคครั้งใหญ่ในช่วงไตรมาส 3 ที่จะถึงนี้ รวมถึงตลาดต่างประเทศที่บริษัทฯขยายช่องทาง และลงทุนสร้างฐานธุรกิจไว้ล่วงหน้า ไม่ว่าจะเวียดนาม กัมพูชา หรือ ประเทศส่งออกอื่นๆ ก็น่าจะเติบโตได้ดีขึ้นเรื่อยๆทุกไตรมาส
ทั้งนี้บริษัทฯเตรียมจัดตั้งโรงงานแห่งใหม่ในอินโดนีเซีย เพื่อผลิตสินค้าเพื่อขายในประเทศอินโดนีเซีย คาดว่าจะเริ่มดำเนินการเชิงพาณิชย์ได้อย่างเร็วภายในปลายปีนี้ หรือไม่เกินช่วงครึ่งปีแรกของปี 2566 ผลักดันรายได้และกำไรเติบโตอย่างต่อเนื่อง